# name
El biaix de gènere podria haver començat fa 10.000 anys

# metadata.dc.description.abstract[].value
Un dels canvis culturals més importants en l'evolució de la nostra espècie ha estat probablement la revolució neolítica, que va afectar els esquemes de vida social i productivitat. Els canvis i les transformacions que es van produir van suposar el pas d'una vida nòmada a una de sedentària, el descobriment i l'expansió de l'agricultura i la domesticació d'animals, a més de l'inici d'una cursa tecnològica que s'ha anat accelerant amb el pas del temps. També va suposar, segons tots els indicis arqueològics i moltes propostes fetes des de la sociologia, el començament de la propietat privada. I l'inici o un aprofundiment molt acusat de les diferències socials pel que fa al biaix de gènere, que les societats actuals encara arrosseguen. Durant la revolució neolítica, que va començar fa uns 9.000 o 10.000 anys a les ribes dels grans rius de la Mesopotàmia i d'Egipte, es van crear ciutats, es va fomentar una forta divisió del treball, van sorgir estructures de poder cada vegada més sofisticades i van començar a germinar els grans imperis, que s'han anat succeint fins ara. Només s'hi poden equiparar els canvis associats a la Revolució Industrial i, probablement, a la digital. Tot i les abundants dades arqueològiques i les interessants propostes sociològiques al voltant del neolític, la falta d'evidències biològiques directes relatives a l'espècie humana sovint dificulta treure conclusions que vagin més enllà dels coneixements actuals. L'antropòleg i biòleg evolutiu Dilek Koptein i els seus col·laboradors, de diverses universitats i centres de recerca turcs, grecs, suecs i australians, han examinat i comparat uns quants centenars de genomes humans fòssils de persones que van viure durant la revolució neolítica i els mil·lennis posteriors per analitzar de quina manera el neolític va condicionar l'estructura genètica de les poblacions. O, dit d'una altra manera, com es van modificar els patrons de migracions humanes a les zones on es va produir la revolució neolítica a causa del canvi sobtat del mode de vida. Segons han publicat a la revista Current Biology, primer es va produir una homogeneïtzació genètica, seguida d'una diversificació conduïda de manera preeminent pels homes, la qual cosa indica que els principals biaixos socials de gènere es van establir a conseqüència de la revolució neolítica.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
El biaix de gènere podria haver començat fa 10.000 anys